Mazurek, Milan, poslanec NR SR (2022-12-05):
Dám vám z tohto miesta úplne jednoduchú otázku. Naozaj by ste chceli, aby autobus, ktorým ide vaše dieťa do školy, riadil človek, ktorý nie je duševne spôsobilý? Chceli by ste, aby lietadlo, ktorým odlietate niekam za prácou alebo na dovolenku, pilotoval človek, ktorý na to nie je duševne spôsobilý? Sadli ste si s plným vedomím do vlaku, kde rušňovodič nie je psychicky spôsobilý na to, aby riadil túto súpravu a chceli by ste, aby sa zbrane rozdávali ľuďom, ktorí neprejdú testom psychickej spôsobilosti? Samozrejmé, že žiaden normálny obyvateľ Slovenskej republiky by nechcel, aby ľudia, ktorí nedosahujú určitú mieru psychickej spôsobilosti, zodpovedali za životy iných. Ešte viac nebezpečné je však, ak ministerstvá alebo celý štát riadia ľudia, ktorí nie sú psychicky spôsobilí. Ten šofér autobusu môže fyzicky ublížiť alebo dokonca zabiť tých ľudí, ktorých v tom autobuse má, prípadne ďalších ľudí, ktorých na tej ceste môže zraziť. Ale človek, ktorý riadi celý štát, môže prijať tak katastrofálne politické rozhodnutia s dopadom na všetkých obyvateľov Slovenskej republiky v tak závažnej miere, že to môže spôsobiť stratu ďaleko väčšieho množstva životov, že to môže spôsobiť devastáciu na celé generácie, že to môže spôsobiť zadlženie štátu a jeho obyvateľov na celé generácie dopredu. A keďže to my dnes na Slovensku vidíme, tak sme prišli s touto novelou ústavy, aby predseda vlády a jednotliví ministri museli splniť podmienku psychickej spôsobilosti. Ak môže psychotesty robiť šofér autobusu, tak ich jednoznačne môže robiť aj minister. Je nemysliteľné, aby sme na najnižších pozíciách štátu vyžadovali v každej jednej profesii takto zásadné a dôležité testy a na druhej strane nechali celý štát riadiť človeku, ktorý jednoducho nie je z pohľadu obyčajného človeka normálny. A viete veľmi dobre, o kom hovorím. O človeku, ktorý aj týždeň dozadu v tomto pléne, na tomto mieste celému národu ukázal, že to skrátka v hlave nemá v poriadku. Hovorím o človeku, ktorý všetkým každý jeden deň ukazuje, že nie Eduard Heger je premiérom Slovenskej republiky, ale naopak, že je to len biely kôň, ktorý na slovo počúva skutočného premiéra Igora Matoviča, jeho straníckeho šéfa. A ten istý Igor Matovič tu v tomto pléne prišiel a pokúsil sa sabotovať dohodu s lekármi, pokúsil sa celé Slovensko dostať do situácie, kedy by skolabovala urgentná zdravotná starostlivosť. Deň predtým po tom, čo celý rok sabotoval normálnu dohodu s lekármi, tu na tomto mieste urobil niečo, čo by vyústilo k smrti mnohých ľudí. Robil to s plným vedomím, ale s jeho vlastnou bezcitnosťou, pretože mu to skrátka bolo jedno. Tak ako každý jeden rok jeho vlády, kedy predkladal jednotlivé štátne rozpočty a videl, akým spôsobom zadlžuje Slovensko, tak, ako nútil obyvateľov do celoplošného testovania, aj keď všetci odborníci, ktorí za iných okolností schvaľovali tie koronaopatrenia, boli proti týmto veciam, tak nútil všetkých obyvateľov Slovenskej republiky do toho, aby podstupovali tieto jeho šialené nápady, ktoré stáli štát miliardy eur vo výsledku a ktoré pripravili obyvateľov Slovenskej republiky o normálnu, ľudskú a dôstojnú budúcnosť aj za cenu toho, že celému národu zobral ľudské práva, pretože tento človek nehľadí na to, koľko obetí prinesú jeho rozhodnutia. Tento človek sa nestará o to, koľko bolesti, krivdy, koľko ľudských utrpení, koľko smrti spôsobí svojimi rozhodnutiami a aké problémy zachová na Slovensku pre ďalšie generácie, jemu ide len o to, ako si to vo svojej hlave vymyslí sám a akým spôsobom sa to javí jemu práve v danej konkrétnej chvíli. Neustále nové nápady, neustále nové tzv. atómovky, čo už zľudovelo pri týchto jeho šialených nápadoch, neustále vydieranie celého národa, neustále politické manipulácie, celý čas rozdeľovanie spoločnosti, vytváranie konfliktov a dostávanie spoločnosti do stavu, kedy si ľudia nevedia prísť na meno, to je výsledkom stavu, kedy dovolíme šialencovi, aby riadil celý štát. Áno, vo voľbách v roku 2020 sa udiala chyba a šialenec dostal pozíciu, kedy môže rozhodovať o celom štáte. Dostal pozíciu, v ktorej mu vyše 50 jeho hlasovacích zariadení – biorobotov v Národnej rade odkleplo čokoľvek, s čím prišiel, bez ohľadu na to, aké následky a dopady to malo, bez ohľadu na to, čo o tom vravela odborná či laická verejnosť, bez ohľadu na to, ako sa proti tomu búrili občania, a tento šialenec dnes dostal Slovensko do stavu, v ktorom naozaj nevidíme inú perspektívu, ako okamžitý pád tejto vlády a predčasné parlamentné voľby. A naším cieľom je do budúcna zabrániť tomu, aby sa takáto katastrofálna situácia opakovala. Chceme, aby už viac nemohli šialenci, ktorí by za normálnych okolností nemohli ani šoférovať autobus, riadili celý štát. Chceme, aby šialenci, ktorí by nedokázali splniť základné pravidlá, nemohli vytvárať pravidlá pre celú spoločnosť. Chceme, aby poslanci, pardon, ministri a jednotliví členovia vlády, to znamená aj premiér a podpredsedovia vlády splnili tú základnú požiadavku, a to prejdenie normálnymi psychotestami. Úplne jednoduchá legitímna požiadavka. Každý jeden obyvateľ Slovenskej republiky s tým nemá vôbec nijaký problém. A o to lepšie by sa každému jednému obyvateľovi Slovenskej republiky spávalo, keby vedel, že tá vláda, nech už je akokoľvek zlá, je aspoň psychicky spôsobilá robiť to, čo robí, pretože chaos a deštrukcia, ktorú tu každý jeden deň našich životov vidíme a zažívame kvôli ľuďom, ktorí nie sú psychicky spôsobilí na vykonávanie svojej funkcie, je tak strašná a zásadná, že túto zmenu nevyhnutne a prakticky okamžite potrebujeme. Som presvedčený o tom, že každý, kto sa považuje za duševne spôsobilého, podporí túto novelu ústavu, pretože s ňou nemôžu mať problém. Ktokoľvek z vás sa môže v budúcnosti možno vidieť ako minister alebo dokonca predseda vlády. Mnohí z vás možno majú takéto ambície, ja vám nebránim. Ale predpokladám, že ak po takej pozícii niekedy v živote túžite, tak vám určite nebude vadiť, ak na takúto pozíciu pôjdete s testom psychickej spôsobilosti. Ak sa bojíte, že psychicky spôsobilí nie ste, alebo sa bojíte, že predseda vašej strany by neprešiel takým testom a celý národ by mal s pečiatkou potvrdené, že je to skrátka magor, no tak nebudete hlasovať za túto novelu, pretože vám asi vyhovuje, kedy systém umožňuje psychicky nespôsobilým ľuďom, nebezpečným ľuďom, šialencom, bláznom, psychopatom, magorom, aby riadili štát. Z našej pozície chceme pre občanov Slovenskej republiky len to najlepšie. Chceme, aby mali najlepšiu vládu, zodpovednú vládu, inteligentnú vládu a duševne spôsobilú vládu. To sú totálne minimalistické požiadavky z toho, aká veľká, aká obrovská moc pre človeka nastáva, keď sa stane predsedom vlády alebo ministrom. Zodpovedá za životy obyvateľov Slovenskej republiky a rozhoduje o tom, ako sa bude Slovenská republika ďalej v čase vyvíjať. Preto je nevyhnutné, aby sme sa poučili zo stavu, ktorý tu nastal, a prijali pravidlá, ktoré znemožnia opakovanie takejto katastrofálnej situácie. Teda ktokoľvek, kto chce, aby nám vládli duševne spôsobilí ľudia, ktokoľvek, kto sa nebojí prejsť psychotestami, pretože si verí, že je normálny a príčetný, ten zahlasuje za túto novelu.